次韵冕仲考進士試卷
作者：黄庭堅
朝代：宋

paragraphs: 少年迷翰墨，無異蟲蠹木。
諸生程藝文，承詔當品目。
牀敷設箱篚，賦納忽數束。
變名混甲乙，謄寫失句讀。
晝窗過白駒，夜几跋紅燭。
鉤深思嘉魚，攻璞願良玉。
談天用一律，呻訊壓重複。
絲布澀難縫，快意忽破竹。
聖言裨曲學，割衮綴邪幅。
注金無全巧，竊發或中鵠。
翟公辟廱老，薪槱茂棫樸。
御史威降霜，行私不容粟。
吏部提英鑒，片善蒙采錄。
博士刈其楚，銓量頗三復。
因人享成事，賤子真碌碌。